除月二十三日夜夢
作者：許月卿
朝代：宋

paragraphs: 仙君重瞳衮衣明，紅雲一朶當殿楹。
千官拜舞環佩鳴，中有一人攝齊升。
琅琅敷誦百辟驚，首云有臣許月卿。
合在帝所式群英，煌煌召節來帝廷。
膚使奕奕華弓旌，我時荷邊食芡菱。
坐茅心渙儼不聽，從天飛下蒼葱珩。
申傳帝命通叮嚀，親授秘訣餐長生。
提耳言言帝旨令，夢回題詩香枕屏。